## Pravilnik o mjerilima, postupku i načinu određivanja iznosa naknade vlasnicima nekretnina i jedinicama lokalne samouprave

### NN 59/2006 (29.5.2006.), Pravilnik o mjerilima, postupku i načinu određivanja iznosa naknade vlasnicima nekretnina i jedinicama lokalne samouprave

# MINISTARSTVO ZAŠTITE OKOLIŠA, PROSTORNOG UREĐENJA I GRADITELJSTVA

**1433**

Na temelju članka 24. stavka 5. Zakona o otpadu (»Narodne novine«, broj 178/04 I
153/05), ministrica zaštite okoliša, prostornog uređenja i graditeljstva, donosi

## PRAVILNIK

### O MJERILIMA, POSTUPKU I NAČINU ODREĐIVANJA IZNOSA NAKNADE VLASNICIMA NEKRETNINA I JEDINICAMA LOKALNE SAMOUPRAVE

I. OPĆE ODREDBE

Članak 1.

(1) Ovim Pravilnikom utvrđuju se mjerila, postupak i način određivanja iznosa te
način uplate i isplate naknade vlasnicima nekretnina koje se nalaze u zoni
utjecaja građevine čija je isključiva namjena zbrinjavanje otpada kao i Gradu
Zagrebu, odnosno jedinici lokalne samouprave na čijem području se nalazi
građevina kojoj je isključiva namjena zbrinjavanje otpada.

Članak 2.

(1) Vlasnik ili nositelj drugih stvarnih prava na građevini namijenjenoj
zbrinjavanju otpada obvezan je svaki mjesec uplaćivati naknadu koju rješenjem
utvrđuje upravno tijelo Grada Zagreba, odnosno jedinice lokalne samouprave
nadležno za poslove zaštite okoliša.
(2) Grad Zagreba odnosno jedinica lokalne samouprave na temelju i u skladu s
ovim Pravilnikom donosi odluku o mjerilima, postupku i načinu utvrđivanja
naknade iz stavka 1. ovog članka.
(3) Naknadu iz stavka 1. ovog članka Grad Zagreb odnodno jedinica lokalne
samouprave koristi za namirenje umanjene tržišne vrijednosti nekretnine iz
članka 4. ovog Pravilnika.
(4) Rješenje iz stavka 1. ovog članka je upravni akt.

Članak 3.

(1) Iznos naknade iz članka 2. ovog Pravilnika ne može biti veći od 30% iznosa
po toni zbrinutog otpada.

II. NAKNADA VLASNICIMA NEKRETNINE

Članak 4.

(1) Pravo na umanjenu tržišnu vrijednost nekretnine vlasnik nekretnine ima pod
uvjetom da je nekretninu stekao prije početka gradnje odnosno sanacije ili
rekonstukcije građevine namijenjene zbrinjavanju otpada, da je ista zakonito
izgrađena i da se nalazi na udaljenosti do 500 m od građevine namijenjene
zbrinjavanju otpada.
(2) Pod nekretninom iz stavka 1. ovog članka podrazumijeva se stambena ili
stambeno-poslovna građevina.

Članak 5.

(1) Vlasnik nekretnine iz članka 4. ovog Pravilnika ima pravo
na razliku između tržišne vrijednosti nekretnine i umanjene vrijednosti nekretnine.
(2) Razlika između tržišne vrijednosti nekretnine i umanjene vrijednosti
nekretnine izračunava se tako da se tržišna vrijednost nekretnine pomnoži sa
koeficijentom umanjenja tržišne vrijednosti nekretnine.
(3) Koeficijent umanjenja tržišne vrijednosti nekretnine iznosi 0,15.
(4) Grad Zagreb odnosno jedinica lokalne samouprave ugovorom s vlasnikom
nekretnine iz članka 4. stavka 1. ovog Pravilnika uređuje međusobne odnose.
(5) U slučaju spora koji mogu nastati u provedbi odredbi iz stavka 4. ovoga
članka odlučuje sud.

Članak 6.

(1) Utvrđena razlika između tržišne vrijednosti nekretnine i
umanjene vrijednosti nekretnine isplaćuje se tijekom pet godina u tromjesečnim
obrocima s tim da se svakom obroku dodaje kamata po eskontnoj stopi Hrvatske
narodne banke računajući od dana dospijeća prvog obroka.
(2) Prvi obrok dospijeva na naplatu dva mjeseca nakon zaključenja ugovora.
(3) Vlasnik nekretnine iz članka 2. ovog Pravilnika dužan je uz zahtjev za
razliku umanjene vrijednosti nekretnine dostaviti:
– dokaz o vlasništvu nekretnine;
– dokaz da je ista zakonito izgrađena;
– dokaz da je nekretninu stekao prije početka gradnje odnosno sanacije ili
rekonstukcie građevine namijenjene zbrinjavanju otpada i
– dokaz da se nekretnina nalazi na udaljenosti do 500 m od građevine namijenjene
zbrinjavanju otpada.
(4) Pravo na razliku između tržišne vrijednosti nekretnine i umanjene
vrijednosti nekretnine vlasnik nekretnine može ostvariti samo jedan put.

Članak 7.

(1) Upravno tijelo Grada Zagreba odnosno jedinice lokalne sa­mo­uprave nadležno
za poslove zaštite okoliša dužno je voditi popis vlasnika građevina za
zbrinjavanje otpada iz članka 2. stavka 1. ovog Pravilnika. Popis treba voditi
uredno i ažurno.
(2) Upravno tijelo iz stavka 1. ovog članka dužno je popis iz stavka 1. ovog
članka i rješenje iz članka 2. ovog Pravilnika dostaviti ministarstvu nadležnom
za poslove zaštite okoliša i Agenciji za zaštitu okoliša.

III. NAKNADA JEDINICAMA LOKALNE SAMOUPRAVE

Članak 8.

(1) Grad Zagreb odnosno jedinica lokalne samouprave na čijem se području nalazi
građevina namijenjena zbrinjavanju otpada imaju pravo na novčanu naknadu.
(2) Obveznici plaćanja naknade iz stavka 1. ovog članka su jedinice lokalne
samouprave koje koriste građevinu namijenjenu zbrinjavanju otpada na području
Grada Zagreba ili druge jedinice lokalne samouprave.
(3) Naknada iz stavka 1. ovog članka iznosi 30% iznosa po toni zbrinutog otpada.
(4) Jedinice lokalne samouprave koje se nalaze na otocima plaćaju novčanu
naknadu iz stavka 1. i 3. ovog članka po cijeni koja nije veća od cijene
zbrinjavanja otpada koju plaćaju obveznici plaćanja u jedinici lokalne
samouprave na čije se odlagalište dovozi otpad s otoka.
(5) Grad Zagreb odnosno jedinica lokalne samouprave može svojom odlukom u
cijelosti ili djelomično osloboditi druge jedinice lokalne samouprave od
plaćanja naknade iz stavka 3. i 4. ovoga članka.
(6) Grad Zagreb odnosno jedinica lokalne samouprave u provedbi odredbi iz ovog
članka ugovorom s drugom jedinicom lokalne samouprave uređuju međusobne odnose.

IV. PRIJELAZNE I ZAVRŠNE ODREDBE

Članak 9.

(1) Grad Zagreb i jedinice lokalne samouprave dužne su u roku od 6 mjeseci od
dana stupanja na snagu ovog Pravilnika odnosno od početka rada građevine
namijenjene zbrinjavanju otpada odrediti granicu od 500 m iz članka 4. stavka 1.
ovog Pravilnika unutar koje se primjenjuje pravo na umanjenu vrijednost
nekretnine.
(2) Vlasnici nekretnine iz članka 4. stavka 1. ovog Pravilnika dužni su u roku
od 12 mjeseci od dana stupanja na snagu ovog Pravilnika odnosno od izgradnje,
sanacije ili rekonstrukcije građevine namijenjene zbrinjavanju otpada podnijeti
zahtjev za umanjenu vrijednost nekretnine.
(3) Grad Zagreb i sve jedinice lokalne samouprave, dužne su u roku od 90 dana od
dana stupanja na snagu ovog Pravilnika sačiniti popis vlasnika građevine iz
članka 2. stavka 1. ovog Pravilnika.
(4) Grad Zagreb i sve jedinice lokalne samouprave, dužne su postojeći sustav
plaćanja naknade uskladiti s odredbama ovog Pravilnika najkasnije u roku 6
mjeseci od dana stupanja na snagu ovog Pravilnika.

Članak 10.

(1) Ovaj Pravilnik stupa na snagu osam dana nakon objave u »Narodnim novinama«.

Klasa: 011-01/06-01/15
Urbroj: 531-01-06-1
Zagreb, 25. svibnja 2006.

Ministrica
**Marina Matulović Dropulić, dipl. ing. arh**. v. r.

Pravilnik, NN 59/2006-1433
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)